Hans Aanrud
Store norske leksikon,Språk og litteratur,Norsk og samisk litteratur,Norges litteratur 1900-1960
Hans Aanrud var en norsk forfatter. Aanruds fortellinger er preget av humor og fortellerglede, og han regnes som en av grunnleggerne av hjemstavnsdiktningen i Norge.
Fra 1890 virket Aanrud som litteratur- og teaterkritiker, først i Verdens Gang, deretter i Norske Intelligenz-Seddeler.Allerede i 1888 hadde han fått sine første fortellinger trykt i Nyt Tidsskrift; det begynte med den lille humoresken Hvordan Vorherre fik Høet til Amund Bergemellom. I 1891 kom hans første bok Fortællinger, fulgt av Fra Svipop til Venaasen (1892), En Vinternat og andre Fortællinger (1896), Seminaristen og andre Fortællinger (1901), Farvel Fantdal – (1912), og Jokarene i Skarvangen. Fra fjeldbygden i ældre dage (1923).Aanrud skrev også meget gode barnebøker: Storkarer (1896), Smaafæ (1906), En odelsbonde og andre fortællinger for barn (1917) og særlig de stemningsfulle Sidsel Sidsærk (1903) og Sølve Solfeng (1910).Til det fineste hos Aanrud hører naturskildringene hans. Også som dramatiker markerte han seg, med de komiske folkelivsskildringene Storken (1895) og Høit til Hest (1901), og med komedien Hanen (1906), som har en lun og vittig brodd mot teologene.Aanrud var teatersjef i Bergen i 1899–1900, litterær konsulent ved Nationaltheatret i 1911–1923 og fikk kunstnerlønn fra 1923. Samleutgaver Samlede fortællinger (to bind, 1905)  Samlede verker (seks bind, 1914–1915)  Fortællinger for barn (to bind, 1917)  Fortellinger (1963) Les mer i Store norske leksikon Hans Aanrud i Norsk biografisk leksikon hjemstavnsdiktning Litteratur Bolckmans, Alex: The stories of Hans Aanrud : a stylistic analysis, 1960, Finn boken  Haugsbakk, Geir, red.: En reise i Hans Aanruds og Sidsel Sidsærks rike, 2001 (Bjørnson-årbok, 3), isbn 82-90241-36-4, Finn boken